รัฐบาลไทย-ข่าวทำเนียบรัฐบาล-รมว.ศธ.เร่งขับเคลื่อน “ลูกเสือ-ประวัติศาสตร์-การศึกษาสนองพระราชดำริ” มุ่งสร้างคุณธรรมพื้นฐานเด็กและเยาวชนไทย
วันพฤหัสบดีที่ 12 พฤศจิกายน 2563
รมว.ศธ.เร่งขับเคลื่อน “ลูกเสือ-ประวัติศาสตร์-การศึกษาสนองพระราชดําริ” มุ่งสร้างคุณธรรมพื้นฐานเด็กและเยาวชนไทย
นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ร่วมรับฟังการประชุมคณะกรรมการดําเนินงานโครงการอนุรักษ์พันธุกรรมพืชอันเนื่องมาจากพระราชดําริ สมเด็จพระเทพรัตนราชสุดาฯ สยามบรมราชกุมารี กระทรวงศึกษาธิการ (อพ.สธ.-ศธ.) ครั้งที่ 2/2563
(4 พฤศจิกายน 2563) นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ร่วมรับฟังการประชุมคณะกรรมการดําเนินงานโครงการอนุรักษ์พันธุกรรมพืชอันเนื่องมาจากพระราชดําริ สมเด็จพระเทพรัตนราชสุดาฯ สยามบรมราชกุมารี กระทรวงศึกษาธิการ (อพ.สธ.-ศธ.) ครั้งที่ 2/2563
รมว.ศึกษาธิการ กล่าวว่า ศธ.มุ้งเน้นในการนํา “วิชาลูกเสือ การเรียนรู้ประวัติศาสตร์ และโครงการในพระราชดําริ” มาขับเคลื่อนเพื่อสร้างความเข้าใจในการที่เป็นเยาวชนที่ดี ตลอดจนจงรักภักดีในสถาบันชาติ ศาสนา และเทิดทูนสถาบันพระมหากษัตริย์ ต้องมีการบูรณาการในหลักสูตรต่าง ๆ โดยนําทุกภาคส่วนที่เกี่ยวข้องมาหารือกัน เพื่อให้ทันต่อสถานการณ์การเปลี่ยนแปลงอย่างรวดเร็วในโลกปัจจุบัน โดยเฉพาะอย่างยิ่งการเรียนประวัติศาสตร์นั้น มีความหลากหลาย จึงได้มอบหมายให้สํานักงานคณะกรรมการการศึกษาขั้นพื้นฐาน (สพฐ.) ร่วมกันหารือแนวทางการจัดการเรียนการสอน ให้สามารถเข้าถึงเด็กและเยาวชนให้มากที่สุด อาจจะมีการปรับรูปแบบและวิธีการนําเสนอโดยใช้เทคโนโลยีรูปแบบใหม่ รวมถึงการพัฒนาครูผู้สอนวิชาประวัติศาสตร์ เพื่อให้สามารถถ่ายทอดความรู้สู่นักเรียนได้อย่างถูกต้อง และให้เกิดการเรียนที่ไม่น่าเบื่อเป็นการเรียนแบบ Active Learning (การเรียนการสอนที่เน้นให้ผู้เรียนมีส่วนร่วมและมีปฏิสัมพันธ์กับกิจกรรมการเรียนรู้) ที่สําคัญ นักเรียนต้องเรียนวิชาประวัติศาสตร์ โดยไม่ใช่การท่องจํา แต่เรียนแล้วมีวิธีการคิด การตัดสินใจอย่างเป็นระบบ และรู้ว่าคนในอดีตคิดอย่างไร จึงทําให้ประเทศชาติดํารงอยู่ได้จนถึงทุกวันนี้ สิ่งที่สําคัญมากกว่านั้น คือ จะทําอย่างไรให้เด็กเรียนรู้โครงการพระราชดําริ ถือเป็นประวัติศาสตร์ของการพัฒนาประเทศ ควบคู่ไปกับประวัติศาสตร์การปกป้องประเทศของสถาบันฯ เพราะทั้งสองสิ่งนี้คือที่มาที่ไปของความสําเร็จของประเทศชาติ หากเด็กและเยาวชนไทยได้เรียนรู้วิธีการเหล่านี้ได้ ก็จะเห็นถึงความรัก ความสามัคคี ความปรองดอง และความเสียสละของบรรพบุรุษ สามารถนําไปปรับใช้ในชีวิตประจําวันได้ มีคุณธรรมพื้นฐาน เป็นประโยชน์ในการดํารงอยู่ในสังคมอย่างมีความสุข ช่วยให้ประเทศชาติมีความมั่นคง มั่งคั่ง อย่างยั่งยืน
สําหรับการดําเนินงานโครงการอนุรักษ์พันธุกรรมพืชอันเนื่องมาจากพระราชดําริ สมเด็จพระเทพรัตนราชสุดาฯ สยามบรมราชกุมารี กระทรวงศึกษาธิการ (อพ.สธ.- ศธ.) ในระยะที่ผ่านมาจนถึงปัจจุบัน ได้มีการส่งเสริมสนับสนุนให้หน่วยงาน สถานศึกษา และหน่วยงานในสังกัด ร่วมสนองงานโครงการเป็นจํานวนมาก รวมทั้งมีแนวทางการดําเนินงานที่หลากหลายมากขึ้น และได้บรรลุผลก่อให้เกิดประโยชน์ต่อประเทศชาติ โดยมีเป้าหมายเพื่อปลูกจิตสํานึก สร้างความเข้าใจ แก่นักเรียน นักศึกษาและบุคลากรในในสังกัด เห็นความสําคัญของพันธุกรรมพืช และพัฒนาทรัพยากรพันธุกรรมพืชให้เกิดประโยชน์กับประชาชนชาวไทย
สําหรับการประชุมครั้งนี้ นายสุภัทร จําปาทอง ปลัด ศธ. เป็นประธานการประชุม โดยมีนายวีระ แข็งกสิการ รองปลัด ศธ. พร้อมด้วยคณะกรรมการฯ เข้าร่วมประชุม ณ ห้องประชุมจันทรเกษม เพื่อติดตามผลการดําเนินงานประจําปีงบประมาณ 2563 ตามแผนแม่บท อพ.สธ. ระยะที่ 5 ปีที่หก พร้อมทั้งพิจารณาแผนปฏิบัติงานประจําปีงบประมาณ 2564 และ 2565 รวมถึงแผนแม่บท อพ.สธ. ระยะ 5 ปีที่หก และระยะ 5 ปีที่เจ็ด ของหน่วยงานในสังกัดกระทรวงศึกษาธิการ
อิชยา กัปปา,อานนท์ วิชานนท์ / สรุป อธิชนม์ สลางสิงห์ / ภาพ